Han tar over som pianist i «Beat for beat»
I juni ble det kjent at Ivar Dyrhaug (66) skal gi seg som «Beat for beat»-programleder, og snaue tre måneder senere kom nyheten om at pianist Gisle Børge Styve (45) også slutter. De to har sammen med pianist Trond Nagell-Dahl (46) vært en fast mannetrio i programmet, og selv om Dyrhaug og Styve gir seg, vil det fortsatt være tilfelle. Atle Pettersen (25) ble utnevnt til Dyrhaugs etterfølger , og i dag kan vi avsløre at det er Lars Andreas Aspesæter (27) som overtar plassen til Styve bak klaveret. Selv om Styve er svært fornøyd med arvtakeren sin, hadde han håpet på at det nå skulle være en kvinnelig pianist som fant sin plass i programmet. – Det hadde virkelig vært en berikelse med en kvinnelig pianist, men slik ble det ikke. – Er det fordi det er for få kvinnelige pianister her til lands? – Det er jo ikke mange å ta av, dessverre. Det er drøssevis av kvinnelige klassiske pianister, men innenfor rytmisk musikk skulle det gjerne vært flere. Styve understreker imidlertid at han synes Aspesæter er en perfekt arvtaker, og han gleder seg til å se ham ta fatt på den nye jobben. VG +: Atle Pettersen tar over «Beat for beat»: – Noen endringer må jeg skape (krever innlogging)Aspesæter har selv ikke tenkt over at det er menn som styrer programmet, men han forteller at han også hadde likt å se en kvinne bak klaveret. – Det er klart det hadde vært morsomt å ha en dame med. I Sverige har de hatt kvinnelige pianister flere ganger i «Så ska det låta». Men jeg kjenner ikke så mange kvinnelige pianister her til lands som jeg tror kunne sett for seg den rollen. Les også: Ville ikke forklare hvorfor han sluttet i «Beat for Beat» – De jeg kjenner har sine sjangere, og ofte er det slik at de velger artistveien. Det gjelder for eksempel Marte Eberson i Highasakite, og Marion Ravn. Jeg har hatt glede av å være mer allsidig. Hvorfor det er slik, vet jeg imidlertid ikke. Ifølge Aspesæter lette NRK aktivt etter kvinnelige pianister da Styve skulle erstattes, og det skal ha vært flere kvinner inne på audition. – Det var fokus på å finne noen med kompetanse, uansett om det var mann eller kvinne, og jeg er veldig glad og ydmyk over at de valgte meg. Prosjektleder Stian Malme i NRK forsikrer at de har stort fokus på kjønnsbalanse – også i «Beat for Beat». – Vi arrangerte audition for pianister og hadde tre kvinner inne. Alle var dyktige, men de nådde ikke opp mot han som vi valgte, han var best, sier Malme. Les også: Mistet 350.000 seere på tre år Under auditionen til «Beat for beat» var det mannen som var best, men ifølge prorektor ved Norges Musikkhøyskole, Hilde Ringlund, er det hovedsakelig de kvinnelige pianistene som går videre under deres audition. – Vi skulle gjerne sett en kvinnelig pianist i «Beat for beat» neste gang. Vi har en rekke dyktige kvinnelige pianister i Norge, sier hun, og fortsetter: – Vi har 11 kvinner og 7 menn på masterstudiet i utøvende klaver. Det er flere og flere kvinner blant våre studenter. Les også: Sang sammen på TV for første gang Instituttleder ved Griegakademiet i Bergen, Frode Thorsen, opplyser at selv hos dem er det majoritet av kvinnelige studenter. – Vi utdanner til en hver tid 15-16 pianister, og en rask titt på studentlisten viser at det per i dag er ni kvinner og fem menn på piano. Så statistikken er positiv i favør kvinnelige pianister. VG +: På tomannshånd med Ivar Dyrhaug (krever innlogging)Førstkommende søndag er Aspesæter på plass i sin nye jobb, og 27-åringen gleder seg til å komme i gang. – Det er helt tullete at jeg nå skal jeg sitte der jeg i alle år har sett Gisle Børge sitte. Det er veldig stas å få ta over jobben til en som har stått så høyt hos meg. Jeg trodde imidlertid at det skulle være mer skummelt, men jeg føler at det kommer til å gå fint. Styve tror også at Aspesæter vil gjøre en god jobb. – Jeg ble virkelig kjempeglad da jeg hørte hvem det var som skulle ta over jobben min. Det kunne ikke blitt en bedre arvtager, mener jeg. Han er litt som en yngre versjon av meg, bare penere, ler 45-åringen. Styve gleder seg nå til å kunne legge mer tid hjemme med familien og på artistkarrieren. – Det blir en ny fase i livet. 16 år er lenge altså. Det er en tredjedel av livet mitt. Nå har jeg ikke vært her hver dag som mange tror, men det har likevel preget hver eneste dag - både jobb og det å være på skjermen. Det har vært ekstremt lærerikt og fint. Jeg følte i starten at det var en oppgave som var skreddersydd for meg, men nå kjente jeg at jeg måtte ta et valg. Jeg har alltid bare hatt lyst til å gjøre dette, men nå når jeg fikk spørsmålet så måtte jeg tenke meg om. Jeg tenkte over det, og fant ut at jeg ville gå videre, sier han før han fortsetter: – Jeg jobber som artist, og er like mye sanger som jeg er pianist. Med egen trio, Gisle Børge Styve trio, men denne høsten spesielt med duoen med Heine Totland, som er ute på turné med forestillingen «Musikk er komme for å bli». Så det vil ta opp mye tid, med både fem uker med show i Bergen og Latter etter jul. Mens Aspesæter er på plass fra 24. oktober, vil Dyrhaug gjøre åtte programmer til før han overlater studiogulvet til Pettersen på nyåret.
Og gjengen er og forblir en mannetrio.